

 Generalitati – definitie, clasificare, date epidemiologice

Spondiloza dorso-lombară (dorsolombartroza), reprezintă localizarea procesului degenerativ sau a unei anomalii de dezvoltare la nivelul coloanei dorsale şi lombare, atât în sectorul discosomatic cât şi interapofizar; pot exista şi la acest nivel manifestări de osteofitoză difuză.

Este localizata frecvent la nivelul articulatiilor diartrodiale, mobile care prezinta cartilajul articular ca un element important al articulatiei.

Evolueaza in final spre impotenta functionala articulara.

Este cea mai frecventa suferinta reumatica, incidenta ei crescand cu varsta, femeile intre 40-60 de ani  fiind mai des afectate decat barbatii.

          Spondiloza dorso-lombară face parte din reumatismul cronic degenerativ, bolnavii afectati de aceasta boala nu se mai vindeca doar se incearca o stabilizare a starii lor de sanatate, 
Artroza interapofizară dorso-lombară poate avea un răsunet clinic important datorită vecinătăţii unui element anatomic important, rădăcina nervoasă, de aici frecvenţa nevralgiilor determinate de artroza interapofizară.

Prezenţa unor simptome supărătoare la un bolnav cu spondiloză poate ţine de o altă leziune concomitentă sau de aşa zisa decompensare vertebrală: insuficienţa musculaturii dorso-lombare la care se poate adăugă un grad mai mare sau mai mic de osteoporoză.
Etiopatogenie – cauze, mecanisme, anatomie patologica


Cauza principală a durerii rezidă în modificările degenerative ale articulaţiilor şi discurilor, cu afectarea structurilor anatomice inervate ale rahisului dorso-lombar (ligamente, periost, musculatură, vase sanguine, rădăcini nervoase, sinoviala articulaţiilor interapofizare posterioare).

O pondere mai mare în etiologie o au: 

· tulburările de statică rahidiană (poziţii greşite în munca profesională)

· traumatisme vertebrale majore sau minore (micro-traumatismele)

· solicitările sportive de performanţă

· boala Scheuermann (spondiloza juvenilă, la copii sub 10 ani şi care evoluează spre scolioză şi cifoză)

· anomalii congenitale (sindromul Forestier – Rotes, caracterizat printr-o osteofitoză gigantă şi formarea de punţi osoase, realizând un adevărat “bloc vertebral”)

· vârsta înaintată

· obezitatea 

Procesul de uzură la nivelul coloanei vertebrale afectează atât discul intervertebral, determinând o discartroză sau artroză meniscosomatică  cât şi articulaţia interapofizară  producând o artroză posterioară.

Discartroza  prezintă unele particularităţi :

- discul intervertebral începe să prezinte unele semne de uzură la nivelul inelului fibros care se fisurează ca urmare a leziunilor  degenerative şi sub influenţa traumatismelor şi solicitărilor zilnice iar nucleul pulpos se deshidratează, se alterează, se turteşte şi tinde să migreze prin fisurile inelului fibros:

- discul diminuă în înălţime:

- materialul discal se poate deplasa înainte sau înapoi împingând ligamentul longitudinal sau posterior.

Nucleul pulpos poate străbate şi platoul cartilaginos, făcându-si loc în structura osoasă a corpului vertebral.

In cazul discartrozei alături de alterarea discală propriu-zisă este înglobat şi răsunetul osos, osteoscleroza  platourilor vertebrale şi osteofitoza reactivă. Osteofitoza se dezvoltă anterior, mai rar posterior sau lateral. Osteofitele apar uneori în vecinătatea unui disc degenerat. Cel mai adesea, ele apar difuz de-a lungul întregii coloane vertebrale sau predominând la nivelul unui anumit segment.

Procesul de senescenţă discală evoluează în felul următor: nucleul pulpos îşi pierde turgescenţa, omogenitatea, se deshidratează devenind fibros şi ulterior se retractă. Deteriorarea inelului fibros lamelar începe prin apariţia de mici focare de hialinizare amorfe care confluează ducând la fisuri, la început circulare, apoi radiare, predominând în partea posterioară şi straturile profunde ale discului. Acest sistem de fante permite migrarea spre periferie a nucleului pulpos degenerat.


Pensarea discală, condensarea şi osteofitoza se dezvoltă mai ales în zonele de presiune maximală, adică în partea anterioară a discului şi a platourilor  vertebrale şi în concavitatea curburii dorsale (cifozei, scoliozei) şi lombare. Artroza dorso-lombară este o artroză de origine statică, complicând o cifoză dorsală fiziologică. Dezvoltarea osteofitelor limitează mişcările coloanei. 

La subiecţii tineri artroza dorso-lombară survine pe o cifoză consecutivă epifizitei vertebrale (boala Scheuermann), la femeia după menopauză complică cifoza cu hiperlordoză lombară (sindrom trofostatic), iar la vârstnici se întâlneşte cifoza senilă, prin osteoporoza difuză a coloanei.

Criterii de susţinere a diagnosticului

a) Examen clinic - semne subiective şi obiective

Se remarcă prin sărăcia semnelor subiective şi obiective. Manifestările se concretizează în sindroame locale şi radiculare.

- simptome subiective.

Artrozele intervertebrale se traduc frecvent prin rahialgii şi un grad variat de impotenţă funcţională. Rareori ele pot determina unele complicaţii dintre care cele mai frecvente sunt sindroamele radiculare. Durerile vertebrale sunt difuze, vag localizate, cu debitul insidios şi evoluţie îndelungată de obicei moderate ca intensitate. 

Durerile vertebrale sunt dureri de tip mecanic. Ele se accentuează prin oboseală, ortostatism, mers prelungit, transportul unor obiecte grele, fixarea îndelungată a capului în timpul urmăririi unui spectacol ca şi lucrul prelungit la birou. Durerile se ameliorează sau chiar dispar în repaus în special în poziţia de decubit pe un plan dur. În practică se poate vorbi de dorsalgii. Bolnavii acuză alături de dureri un grad oarecare de redoare, de limitare a mişcărilor coloanei vertebrale, de flexie, de înclinare laterală. Pe acest fond caracterizat prin dureri moderate este posibilă apariţia unor crize dureroase de câteva zile sau săptămâni caracterizate prin dureri foarte vii. Aceste crize pot surveni în urma unei mişcări forţate sau bruşte, uneori minime. Deseori suferinţele bolnavilor îmbracă aspectul sindroamelor radiculare cum este nevralgia intercostală. Uneori spondiloza dorso-lombară se poate asocia cu jena respiratorie şi hipertrofie compensatoare a musculaturii interscapulare. Sunt posibile de asemenea radieri dureroase precordiale care se localizează frecvent.

Simptomatologia este cronică, elementul dominant fiind durerea care se repercutează negativ asupra comportamentului statokinetic al bolnavului. Se manifestă sub formă de episoade evolutive, ca durere difuză sau localizată, înaltă sau joasă, discală sau interapofizară, iritantă sau nu, reflectând tulburarea ansamblului osteo-musculo-ligamentar al coloanei dorso-lombare. 

Pe fondul de dorsalgie cronică apar acutizări ce se însoţesc de contractură reflexă şi limitare funcţională; accesele sunt generate de asemenea de factori mecanici şi la frig. 

Mai rar apar simptome de tip radicular, intercostal, traduse prin algii ale peretelui toracic şi abdominal, mai intense pe traiectul unei rădăcini.

1. Dorsalgia cronică. În etapa 30-40 de ani, spondiloza difuză apare mai ales la sexul feminin creând o stare de discomfort toracic posterior. Segmentul interscapular este cel mai afectat. Factorii psihici şi terenul trebuie luaţi în considerare, ei putând conferi o importantă coloratură simptomatologiei. Dorsalgia cronică mai poate avea şi origini musculare (muşchii scaleni, trapezi, romboizi), ligamentare, deranjamentul minor intervertebral, entorsele costale. 

2. Dorsalgia acută. Puseurile congestive pot genera dureri acute, cel mai adesea în zona medie, cu un pronunţat caracter mecanic şi răsunet nefavorabil asupra capacităţii statokinetice. 

3. Nevralgia intercostală. Hiperproducţiile disco-osteofitice şi interapofizare pot irita nervii intercostali generând o simptomatologie de tip nevralgic.

Dorsalgia interscapulară poate fi şi de origine cervicală prin leziunile segmentului inferior.

Examenul clinic al unui bolnav cu spondiloza dorso-lombară, este relativ sărac. Se recomandă o oarecare limitare a mişcărilor coloanei vertebrale. La palparea coloanei, care se va efectua atât dealungul liniei apofizelor spinoase, cât şi în afara acestora, se va constata prezenţa unor puncte dureroase mediane sau latero-verticale. Se vor descoperi deformaţii localizate şi se pot provoca dureri şi pe un segment mai limitat, sau mai întins al coloanei. Bolnavii cu spondiloză dorso-lombară au o stare generală bună, sunt normo- sau chiar  hiperponderali. Pentru acest examen, bolnavul va fi pus în decubit ventral în poziţie sezândă, sau în picioare. 

Examenul clinic poate evidenţia o deviaţie în plan frontal sau sagital de amplitudine mică, adesea ireductibilă. Palparea remarcă zone de sensibilitate, de contractură limitată sau atrofii ale muşchilor paravertebrali.

Tot examenul clinico-funcţional precizează la fiecare bolnav modificările fiziopatologice care determină simptomatologia algică;

· reducerea elasticităţii ţesuturilor moi (muşchi, fascii, ligamente) prin contracturi - retracţii sau procese inflamatorii, 

· reducerea forţei şi rezistenţei unor grupe musculare sau scăderea coordonării lor, cu disfuncţii de transfer şi mers, 

· reducerea mobilităţii coloanei vertebrale 

Examenul clinic, pe lângă tulburarea de statică, subliniază durerea la presiunea pe spinoasele T5-T6 şi T9-T10.

b) Investigaţii paraclinice

O dată cu vârsta se sintetizează în exces fibrele de colagen de tip I, în structura inelului fibros, cu rol în geneza spondilozei şi discopatiei. Examenele biochimice indică prezenţa de enzime proteolitice în interiorul discului, cum ar fi colagenaza, gelatinaza, elastaza, cu rol degenerativ. Măsurându-se presiunea în nucleu şi inelul fibros, s-a constatat că ea creşte în posturi vicioase, ortostatism, eforturi fizice şi cu gradul de degenerare, fiind responsabilă de durerea coloanei vertebrale; nervii care înconjură inelul fibros se găsesc adiacent de ligamentul longitudinal posterior, putând fi o sursă algică în prolapsul şi degenerescenţa discală.

Examen radiologic

Acest examen constituie principalul mijloc de evidenţiere a artrozelor intervertebrale în prezenţa sau absenţa unui tablou clinic corespunzător. Discartroza se traduce radiologic printr-o pensare a spaţiului intervertebral iar platourile vertebrale sunt neregulate şi sclerozate. Se remarcă pensarea spaţiului articular, modificări de structură osoasă. Spondiloza dorso-lombară se caracterizează prin prezenţa difuză a osteofitelor care prezintă o concavitate externă (ce justifică denumirea de cioc de papagal ) crescută orizontal.

Mai târziu, prin unirea acestor ciocuri iau naştere punţi osoase, ce prezintă o osteoporoză pronunţată. Radiografia coloanei poate evidenţia şi unele anomalii precum şi anumite leziuni discale răspunzătoare de unele nevralgii rebele.

Explorarea radiologică este principalul argument diagnostic. 

Tabloul radiologic este dominat de diminuarea în înălţime a interliniei articulare (pensare globală), de osteocondensare şi de osteofitoză marginală. Discartrozele mecanice sunt localizate, iar cele degenerative sunt multiple, supraetajate.

a) Diminuarea în înălţime a interliniei articulare (pensare globală sau turtirea discului) indică o distrugere a fibrocartilajului discal, diagnosticul radiologic bazându-se pe studiul modificărilor asociate: osteocondensarea şi osteofitoza.

b) Alterările structurale ale vertebrei în vecinătatea discului constau într-un proces de condensare osoasă juxtadiscală (osteoscleroza platourilor vertebrale) 

c) Osteofitoza marginală, în special pe segmentul T5-T9, este expresia majoră a artrozei şi constituie cel mai concludent semn radiologic de artroză.

Alte modificări radiologice constau în: 

· calcificări ale nucleului, 

· artroză interapofizară.

Evoluţie şi prognostic

       Evoluţia şi prognosticul sunt benigne; cu toate acestea simptomele necesită măsuri terapeutice care să contribuie la ameliorarea stării bolnavului şi la preîntâmpinarea complexării lui sub raport psihic.

Evoluţia spondilozei dorso-lombare este lentă, leziunile degenerative ale coloanei vertebrale accentuându-se cu vârsta.

Prognosticul e în general favorabil.

Una din complicaţiile spondilozei dorso-lombare o constituie şi sindroamele de compresiune medulară, care se traduc la nivelul membrului inferior printr-o diminuare a sensibilităţii profunde iar la nivelul membrului superior printr-un tablou amiotrofic sau senzitivo-motor.

Evoluţia depinde de: 

· combaterea factorilor de risc, 

· controlul posturii ortostatice, 

· evitarea eforturilor fizice, 

· condiţii meteorologice nefavorabile, 

· diagnosticul şi tratamentul corect în puseurile de acutizare, 

· terapia de întreţinere condroprotectoare în perioadele de acalmie, 

· profilaxia secundară a recidivelor, 

· supraveghere medicală periodică cu respectarea indicaţiilor terapeutice conservatoare sau chirurgicale.

Probleme apar numai în formele cu deficit neuromotor accentuat şi incapacitate temporară de muncă crescută şi variază de la caz la caz.

Tratament

1) Tratament profilactic:

Kinetoprofilaxia primară are o largă adresabilitate şi constă în utilizarea exerciţiului fizic ca mijloc de întreţinere a stării de sănătate, a integrităţii şi funcţionalităţii normale a organismului. Ea este indicată indiferent de vârstă, sex sau pregătire fizică anterioară. 

Obiectivele urmărite sunt: 

· menţinerea mobilităţii articulare, forţei şi rezistenţei musculare, 

· posturii corecte, 

· capacităţii de efort 

· coordonarea şi abilitatea mişcărilor. 

Obiectivele specifice sunt legate de predispoziţia unor persoane pentru afectarea patologică a coloanei vertebrale în general (obezi, femei gravide, persoane cu muncă fizică grea, insuficienţe musculo-ligamentare, deficienţe fizice la nivelul coloanei vertebrale sau membrelor inferioare etc.).

Scopul tratamentului consta in:

· scăderea greutăţii corporale, 

· tonifierea musculaturii paravertebrale, fesiere, abdominale; 

· corectarea unor modificări ale coloanei vertebrale prin însuşirea de posturi corecte şi aliniament al corpului.

Tratamentul este adaptat formelor clinice şi se realizează prin mijloace ortopedice, medicamentoase, balneofizioterapice şi kinetice.

2)Tratamentul igienico-dietetic constă în repaus la pat în puseurile de acutizare. În stadiile de remisiune se recomandă evitarea unor mişcări contraindicate.


Educaţia bolnavului este o componentă esenţială a programului de recuperare. Bolnavul trebuie instruit cu privire la biomecanica corpului, posturile corecte în ortostatism şi în poziţia aşezat pentru menţinerea lordozei şi protecţia structurilor lezate, modalităţile concrete de ridicare din clino- în ortostatism, ca şi posturile corecte în diferite activităţi uzuale. 

3)Tratamentul medicamentos vizează:  

· combaterea durerii, 

· combaterea inflamaţiei periradiculare, 

· combaterea contracturii musculare, 

· sedarea pacienţilor. 

Se administrează:

· AINS în posologii diferite (oral, supozitoare sau intramuscular) 

· medicaţie antalgică la nevoie (Algocalmin, Paracetamol, Tramal). 

· Glucocorticoizii se aplică în infiltraţii paravertebrale sub formă de hidrocortizon acetat, betametazon - Diprophos sau Triamcinolon acetonid  etc. cu xilină 1%.

· Medicaţia decontracturantă (Clorzoxazon, Mydocalm, Myolastan) este de obicei asociată cu folos.

· Terapia sedativă cu tranchilizante, barbiturice sau neuroleptice (asocierea cu fenotiazine antidepresive) este de asemenea utilă.

Medicaţia condroprotectoare constituie o terapie modernă de fond în procesul degenerativ cartilaginos.

4) Tratamentul ortopedic – chirurgical este indicat foarte rar. Se pot practica osteotomii, artroplastii, artrodeze.

a) Principiile şi obiectivele tratamentului BFT

Obiectivele recuperării în spondiloze sunt:

- Combaterea durerilor

- Combaterea redorilor şi retracţiilor

- Stabilizarea procesului de artroză

- Recâştigarea mobilităţii coloanei vertebrale

- Promovarea exerciţiilor de asuplizare a coloanei

- Armonizare a curburilor fiziologice 

- Tonifierea musculaturii paravertebrale

- Crearea unui comportament igienic şi ergonomic va proteja coloana, preîntâmpinând progresia proceselor degenerative şi apariţia puseurilor acute.

Balneofizioterapia are cele mai largi recomandări, cu cele mai eficiente rezultate. Aproape că nu există contraindicaţii din punctul de vedere strict al bolii artrozice, excluzând bineînţeles numai formele complicate (cardiaci, pulmonari decompensaţi, etc.).

Mijloacele fizice cele mai folosite sunt din domeniul electroterapiei, termoterapiei şi balneoterapiei. 

b)Tratamentul prin hidro-termoterapie (tehnică, efecte)

Din hidroterapie indicăm împachetările uscate generale cu sticle calde, 30-60 minute.

Împachetările cu parafina

Tehnica de aplicare: se topeşte intr-un vas o cantitate de parafină albă în aşa fel încât să mai rămână câteva bucăţi neincălzite, în scopul evitării supraâncălzirii.

Cu ajutorul unor mansoane prevazute cu un orificiu prin care se toarna,cu ajutorul unei palnii, parafina topita. Ele sunt confectionate din panza cauciucata si permit realizarea unui strat mai gros de parafina.  Peste stratul de parafină se pune o bucată de flanelă şi se acoperă regiunea cu pătura.Durata este de 30-60 de minute. Regiunile păroase se rad sau se ung cu ulei înainte de aplicarea parafinei. Pe regiunile nepăroase înlăturarea parafinei se realizează foarte uşor din cauza transpiraţiei produsă de parafină.

Acţiunea parafinei provoacă o supraîncălzire profunda şi uniformă a ţesuturilor. Pielea se încălzeşte la 38-40 de grade C provocând o transpiraţie locală abundentă.

La desfacerea parafinei se evidenţiază hiperemia produsă. După împachetare se aplică o procedură rece.

Se mai indică în cazul spondilozei dorso-lombare:

Baia kinetoterapeutica  sau baia cu miscari este o baie calda, la care se asociaza miscari in toate articulatiile bolnavului. Se efectueaza intr-o cada mai mare ca cele obisnuite, care se umple ¾ cu apa la temperatura de 36-37 grade C. 

 
Bolnavul este invitat sa se urce in cada si timp de 5 minute este lasat linistit. Dupa aceasta, tehnicianul executa (sub apa) la toate articulatiile, toate miscarile posibile. Tehnicianul sta la dreapta bolnavului.



Se incepe cu degetele membrului inferior de partea opusa,l apoi pe rand se imprima miscari si celorlalte articulatii; se trece la membrul inferior de aceeasi parte. Manevrele se continua apoi la membrele superioare, intai cel de partea opusa, apoi cel de aceeasi parte, pornindu-se tot de la degete. La urme se trece la mobilizarea trunchiului si la miscari in articulatiile capului si ale coloanei cervicale.


Toate aceste miscari se executa intr-o perioada de timp de 5 minute. Dupa aceea bolnavul sta in repaus, dupa care este invitat sa repete singur miscarile imprimate de tehnician.


Durata baii este de 20-30 de minute, dupa care bolnavul este sters si lasat sa se odihneasca. Se poate executa si pe segmente limitate in vane mici corespunzatoare.


Mod de actiune: factorii pe care se bazeaza efectele baii kinetoterapeutice sunt: factorul termic si factorul mecanic.


Mobilizarea in apa este mai putin dureroasa din cauza relaxarii musculare care se produce sub influenta apei calde si piertderii greutatii corpului conform legii Arhimede.

 Băile medicinale:

Modul de acţiune: factorul termic, chimic şi mecanic.

Bai cu ingrediente chimice - temperatura apei 35-37 de grade C, durata 10-20 minute.

Baia cu iod - (substanţa activă este iodura de potasiu sau sare de Bazna).

Băile cu iod se fac în căzi de lemn acoperite cu capac sau cu o pătură în aşa fel ca numai capul bolnavului să rămână afară, pentru a evita acţiunea nocivă a vaporilor de iod.

Mod de acţiune: iodul micşorează vâscozitatea sângelui provocând vasodilataţie şi scăzând tensiunea arterială, măreşte puterea de apărare a organismului determinând reacţii locale la nivelul ţesuturilor şi organelor contribuind la reducerea fenomenelor inflamatorii.

Împachetările cu nămol:

Materiale necesare: pat sau canapea, pătură, pânză impermeabilă, cearceaf.

Se pregăteşte nămolul prin amestecarea lui cu apă fierbinte până ce se realizează o masă vâscoasă.

La temperatura indicată în prescripţie se aplică nămolul pe cearceaf în grosime de 2-3 cm. Peste acest strat de nămol se aşează regiunea de împachetat a bolnavului, se aplică nămolul pe părţile laterale şi anterioare ale corpului evitând regiunea precordială.

Pentru evitarea congestiei cerebrale se pune o compresă rece pe frunte. Durata este de 20-40 min. După terminare se practică o procedură de curăţire.

Aceste împachetări au triplă acţiune:

- termică
- chimică
- mecanică.

Acţiunea nămolului:

Mecanic - producând excitaţia pielii datorită micilor particule componente.

Efect fizic - temperatura crescută a corpului cu 2-3 grade C.

Efect chimic - prin resorbţia unor substanţe pe care le conţine nămolul.

Nămolul activează producerea de histamină. În piele apare o transpiraţie abundentă cu eliminarea crescută de acid uric din metabolismul proteic.

Sunt mobilizate depozitele  sanguine producându-se intensificarea circulaţiei în anumite teritorii.

 Băile cu abur:

Se foloseşte căldura umedă sub formă de vapori. Ele aduc un aport mare de căldură ridicând intr-un timp relativ scurt temperatura corpului.

Pentru ca băile de abur să fie mai uşor suportate se pleacă de la o temperatură iniţială de 38-42 de grade C. şi se urcă treptat la 50-55 grade C

Durata lor variază în raport cu boala şi rezistenţa organismului de la 5-30 min. iar dacă dorim să mărim transpiraţia dăm bolnavului 250-500 ml ceai sau apă.

În timpul procedurii se pune o compresă la cap, ceafă, inimă. Baia de abur se termină cu o procedură de răcire, baie sau duş rece.

Băile de abur fiind proceduri puternice nu se pot aplica la un pacient mai mult de trei ori pe săptămână.

Baia de abur poate fi: completă sau parţială.

Baia de abur completa:

Pot fi executate în camere speciale intr-o atmosferă supraîncărcată de vapori la temperaturi de 40-50 grade C; ele mai pot fi practicate în dulapuri speciale orizontale sau verticale.

c) Tratamentul prin electroterapie (tehnică, efecte)

Electroterapia este folosită sub diferite forme: 

· curenţi de joasă frecvenţă – galvanizări; 

· ionizări cu novocaină, clorură de calciu, histamină; 

· curenţi cu impulsuri (TENS); 

· curenţi diadinamici; 

· curenţi interferenţiali de medie frecvenţă;

· curenti de inalta frecventa (ultrasunetul, magnetodiafluxul si ultrascurte). 

Electroterapia este acea parte a fizioterapiei, care studiază utilizarea acţiunii diverselor forme ale energiei electrice asupra organismului cu scop curativ sau profilactic.

Aplicarea energiei electrice se  face, fie direct prin curentul continuu sau alternativ şi derivatele lor, fie indirect, transformat în alte forme de energie, ca cea radiantă, calorică sau luminoasă.

Proceduri folosite în tratamentul electroterapiei:

- curentul galvanic

- ionizările

- curentul diadinamic

- ultrasunetul

- curenţii interferenţiali

- magnetodiaflux

- roentgen terapia

- Curentul galvanic: Prin curentul electric înţelegem o deplasare de sarcini electrice dealungul unui conductor (un corp prin care poate să treacă un curent electric continuu, adică o scurgere de electroni).Dacă sensul de deplasare al electronilor este acelaşi menţinându-se la o intensitate constantă este vorba despre un curent continuu.

Efectele fizico-chimice ale curentului galvanic:

- efect termic

- efect termoelectronic

- efect magnetic

- electroliza şi electroforeza

Tehnica de aplicare:

 În tehnica de aplicare a procedurilor de electroterapie trebuie să avem în vedre:

-  bolnavul şi regiunea de tratat (coloana vertebrala)

-  aplicarea electrozilor şi legătura cu sursa

-  manevrarea aparatului

     
Bolnavul va sta în decubit anterior pe o canapea de lemn cu saltea de cauciuc îmbrăcată cu cearşaf curat. Electrozii vor fi aplicaţi întotdeauna, fie numai prin intermediul unui strat hidrofil îmbibat cu apa (tifon, pânză, flanelă, burete gros de 2 cm), fie prin intermediul apei în cazul băilor electrice (baia generală Stranger; baia galvanică completă)

Nu se va aplica niciodată electrodul de metal sau de cărbune direct pe tegument sau mucoase.

Intensitatea curentului  trebuie să ajungă la pragul de toleranţă al bolnavului. Durata 30 min.,  zilnic sau la două zile.

- Ionizările
Ionizarea este procedura prin care introducem în organism, cu ajutorul curentului electric diferite substanţe medicamentoase cu acţiuni farmacologice.

Tehnica de aplicare:

Pentru a putea face o ionizare avem nevoie de aparatura folosită în galvanizare, folosind substanţe medicamentoase ca: Clorura de Calciu, xilină.

Număr sedinte=10

Timp=10-15 min.

- Curent diadinamic 

Curentul diadinamic este o formă derivată din curentul sinusoidal de 50 Hz, care a suferit o serie de modificări.

Tratamentul cu curenţi diadinamici în spondiloze cuprinde:       - difazat (D.F.) - tratament preliminar obligatoriu cu efect spasmolitic şi analgezic temporar

- perioada scurtă (S.P.) - folosit în traumatisme articulare, vasculopatii, nevralgii cu sau fără tulburări trofice asociat uneori cu   - lungă perioadă (L.P.)  - folosit în atrofii ale musculaturii netede.

Efecte:

- vasodilatator

- decontracturant

- antiinflamator

Aplicaţii pe zona dureroasă:
Pe regiunea de tratat se aplică ţesut hidrofil bine îmbibat, bine stors şi fără asperităţi, peste el se aplica electrodul ce trebuie să fie neted, fără tăieturi sau îndoituri, bine mulat pe suprafaţa de aplicat, mai mic decât ţesutul hidrofil.

Acestea sunt fixate cu ajutorul unor săculeţi de nisip ori banderole elastice. Durata unei şedinţe este de 6-8 min. Nr. şedinţe = 6 - 10 pe serie.

Electrozii 

- plumb, aluminiu 

- cauciucaţi

-  Ultrasunetul

Tratamentul cu ultrasunete este una din cele mai bune  proceduri ale fizioterapiei, în care este vorba de transmiterea vibraţiilor mecanice pendulare pe o frecvenţă deosebit de mare, produse de un generator de ultrasunete, penetrarea şi absorbţia acestora în corpul omenesc. Efectele lor sunt deosebite faţă de cele ale diverselor forme de curenţi electrici (faradic, galvanic).

Ultrasunetul este un curent de înaltă frecvenţă care are calităţile de a fi fibrinolitic şi decontracturant.

Tehnica de aplicare:

  
Pe regiunea de tratat se aplică unguent (fenilbutazonă, indometacin, etc.), se face mişcarea capului (emiţător) încet şi lipit pe suprafaţa respectivă.

Timp de aplicare = 5-6 min.

Număr sedinte = 8-10 zilnic sau la 2 zile

Efecte:

- efectul mecanic al UUS este cel de vibraţie;

- efect termic;

- efect de difuzie;

- efecte analgezice;

- stimularea sistemului nervos vegetativ;

- efecte antiinflamatoare;

- efecte vasculare

-  Curenţi interferenţiali (curenţi de medie frecventa)

Sunt indicaţi pentru efectul lor miorelaxant, trofic, analgezic, excitomotor.

Durata unei sedinte = 15 - 20min

Număr de şedinţe = 6 - 8 pe serie

Efecte:

-decontracturant

- miorelaxant

- trofic.

Tehnica de aplicare:


Curentul interferential rezulta din incrucisarea a doi curenti de medie frecventa cu amplitudini constante, dar cu frecvente diferite. 


In zona de intalnire a celor doi curenti cu frecvente diferite se produce un camp electric.

Există două tehnici de aplicare : statică sau cinetică.

Statică - electrozii se menţin în timpul procedurii în acelaşi loc şi asupra lor se exercită o presiune constantă.

Se folosesc două tipuri de electrozi:

1) Electrozi clasici = cei placă
2) Electrozi perniţă = constau dintr-un suport de material plastic pe care sunt fixaţi 2 - 4 electrozi utilizaţi.

-  Magnetodiafluxul

Este indicat pentru efectul câmpului electromagnetic care contribuie la scăderea procesului inflamator articular şi periarticular.

Scăderea contracturii musculare.

Are efect sedativ.

Număr de sedinte = 10-12

Durata şedinţei = 10 - 12min

Tehnica de aplicare:

- se introduce în priză cordonul de alimentare;

- se cuplează fisele celor 4 bobine la prizele corespunzătoare de pe panoul posterior;

-intrerupătoarele basculante de pe panoul frontal se aşează pe poziţia 0;

  
 În spondiloza dorso-lombară durata totală a şedinţei este de 10 - 12 min. Şedinţele se fac zilnic în serii de 15 - 18 sedinte.

Forma continua : 50Hz – 4 min.; 100Hz - 2min.

Forma întreruptă ritmic: 50Hz = 3 sec. urmată de o pauză de 3 secunde

Forma întreruptă aritmic: 50-100Hz – 6 sec. mers  50Hz; 6 sec. - 100Hz

-  Röentgen terapia
 
 Este indicată pentru efectele sale analgezice şi antiinflamatorii, dar aplicată numai în cazul în care durerile nu cedează la tratamentul antiinflamator şi analgezic, medicamentos şi mijloacele fizioterapeutice.

Număr sedinte = 5 la frecventa de 50R

d)Tratamentul prin masaj

Masajul : Reprezintă totalitatea manipulaţiilor manuale aplicate sistematic la suprafaţa organismului în scop terapeutic şi curativ .

· Efecte fiziologice ale masajului

Acţiuni locale:

- acţiuni de sedare (calmare) îndepărtarea durerilor de tip nevralgic din muşchi, oase şi articulaţii;

- înlaturarea lichidelor interstiţiale de stază cu accelerarea procesului de resorbţie care duce spre eliminarea lor din regiunea masată;

 
- actiunea hiperemianta locala, de imbunatatire a circulatiei locale care se manifesta prin incalzirea si inrosirea tegumentului asupra carora se executa masajul;

Acţiuni generale:

 - activarea circulaţiei generale a sângelui;

 - îmbunătăţirea activităţii aparatului respirator;

 - creşterea metabolismului bazal;

 - actiune favorabilă asupra stării generale a bolnavului cu îmbunătăţirea somnului şi îndepărtarea oboselii musculare;

 
- actiune reflexogenă asupra organelor interne;

 - actiune mecanică prin frământare şi tapotament care ajută la tonifierea musculaturii prin mărirea contractibilităţii musculare.


Toate aceste actiuni se explica prin actiunea exerciata de masaj asupra pielii indeosebi, organ bogat vascularizat si mai ales inervat, in piele existand numeroase terminatii nervoase (exteroreceptori), punct de plecare a unor serii de reflexe. La acestea trebuie adaugate si efectele excitante, pe care le exercita masajul asupra terminatiilor nervoase din muschi, ligamente si tendoane (proproireceptori).


Cel mai important mecanism de actiune a masajului este reprezentat deci de mecanismul reflex. Acesta pleaca de la exteroreceptorii din tegument si proprioreceptorii din muschi,tendoane, la nivelul carora iau nastere stimuli de diferite intensitati care pornesc spre sistemul nervos central. Aceste reflexe explica efectele generale ale masajului, precum si o parte din actiunile lui locale. Trebuie adaugat,de asemenea, ca organele interne in suferinta se manifesta prin senzatii dureroase ale peretelui toracic sau abdominal, deci superficiale, fiecarui organ corespunzandu-i o anumita zona cutanata. Topografia acestor zone metamerice cutanate a fost stabilita de Head si de aceea ele poarta numele de „zonele Head”.


Un alt mecanism de actiune a masajului este reprezentat de aparitia, in urma compresiunilor, ciupirilor, framantarilor sau baterii a unor reactii intinse in piele cu formarea in cadrul matabolismului pielii a unor produse metabolice care trec in circulatia generala. Unii autori au descris „substanta H”, asemanatoare histaminei, cu actiune vasodilatatoare capilara; altii sustin ca iau nastere substante asemanatoare colinei, care stimuleaza peristaltismul. Alti autori pun aceste efecte vasodilatatoare pe seama unor substante acide care iau nastere in tesuturi in timpul masajului.

 
Un alt  mod de actiune a masajului este efectul lui mecanic asupra lichidelor interstitiale. Cand acest lichid este in exces masajul poate sa intervina favorabil ajutand la resorbtia lui in sange pentru ca sa fie eliminat. Rezulta o imbunatatire a conditiilor circulatorii si o reducere a muncii inimii care are de mobilizat o masa de lichid mai mica.


Toate aceste actiuni ale masajului explica indicatiile largi intr-o serie de afectiuni, precum si utilizarea lui in scop igienic, ca si in viata sportiva. 

· Descrierea anatomică a regiunii dorso-lombare
Regiunea dorsală se delimitează în partea superioară de regiunea cefei prin linia imaginară care trece prin C7,spina scapulei şi acromion. în partea inferioară, regiunea dorsală  se delimitează de regiunea lombară prin linia imaginară care trece prin T12 şi coastele flotante. Pe părţile laterale se delimitează prin linia subaxilară până la articulaţia soldului.

Din punct de vedere anatomic regiunea dorsală este formată din 12 vertebre numerotate T1 - T12 ce se articulează cu 12 perechi de coaste prin articulaţiile costo-vertebrale.

Musculatura regiunii dorsale este bine dezvoltată şi reprezentată pe mai multe planuri în profunzime. Muşchii mai importanţi sunt: marii dorsali, trapezii inferiori, intercostalii, muşchii proprii ai coloanei vertebrale: paravertebralii, dorsalii intervertebrali, interspinoşii şi transverso-spinoşii.

In partea superioară a regiuni dorsale: muşchii lomboizi supra şi subspinoşi la spina omoplatului dar intră şi la regiunea cefei şi cea dorsală.

· Tehnica masajului

Masajul regiunii dorsale se execută aşezând bolnavul pe bancheta de masaj în poziţie ventrală cu faţa în jos;

Maseurul stă intr-o parte a bolnavului langă banchetă (in picioare)

Bolnavul este acoperit cu un cearceaf lăsând descoperită numai regiunea de masat.

Maseurul trebuie să aibă mâinile calde, date cu pudră sau diferiţi unguenţi.

Se începe cu netezirea sau efluerajul, cu ambele palme întinse pornind de la partea inferioară a toracelui pe muşchii paravertebrali şi muşchii dorsali, partea superioară a trapezilor, înconjurând umerii.

A doua formă de netezire - tot cu palmele întinse pe părţile laterale ale toracelui, tot de jos în sus, făcând terminaţia la C7.

O altă formă de netezire este netezirea pe coloană cu două degete depărtate de la T12 la C7 cu spina vertebrală intre degetele depărtate de la mâna stângă sau dreaptă atât pe partea opusă cât şi pe partea maseurului.

Ultima netezire este pieptene - se face pe muşchii bine dezvoltaţi, marii dorsali, derulând pumnul de la rădăcina către vârful degetelor de cinci sase ori.

Urmează frământarea sau petrisajul cu toate formele sale, frământarea cu o mână începând cu partea opusă nouă în două - trei straturi de muşchi, prin compresiuni şi relaxări dintre police şi celelalte patru degete, ridicând muşchiul de pe planul osos.

Pe aceleaşi direcţii se execută şi frământarea cu două mâini şi contratimp.

După fiecare frământare se face netezirea de întrerupere.

Geluirea care este tot o formă de frământare ce se execută pe coloană cu două degete depărtate cu spina intre degete(T12-C7)

O altă direcţie a geluirii cu degetele apropiate se face pe muşchii paravertebrali dorsali.

O altă formă este cea intercostală.

Toate formele frământării se fac de două - trei ori pe fiecare direcţie.

După netezirea de întrerupere urmează fricţiunea, care se face pe coloana dorsală cu două degete depărtate, cu mişcări de sus în jos, stânga circular, dreapta circular stânga dreapta şi invers.

O altă direcţie de fricţiune este intercostală, cu degetele depărtate cu mişcări circulare şi o alta cu degetele apropiate pe muşchii paravertebrali dorsali.

Urmează vibraţia, care se face cu palma întreagă pe toată suprafaţa musculară prin tremuri vibratorii destul de profunde şi rapide pentru a ajunge vibraţia şi la organele interne.

După toate netezirile de întrerupere, masajul se termină tot cu o netezire după care facem kinetoterapie deoarece avem articulaţiile costovertebrale care trebuiesc mobilizate. Aceasta se execută cu mişcări de inspiraţii - expiraţii, maseurul ţinând palmele perpendicular pe coloana dorsală şi spunându-i bolnavului să tragă aer în piept, după care bolnavul expiră aerul şi maseurul apasă prin vibraţii coloana dorsală (de două - trei ori)

Indicaţii: Spondiloze, spondiloza anchilozantă, nevralgii intercostale, sechele posttraumatice în această regiune, deformări de coloană dorsală cum ar fi: cifozele sau devieri ale coloanei lateral – scolioze (în regiunea deformării coloanei lombare), contracturi musculare de diferite cauze în boli neurologice.

Regiunea lombosacrală este formată din coloana vertebrală lombară, formată din cinci vertebre destul de puternice constituite din L1-L5 şi regiunea sacrală formată tot din cinci vertebre sudate intre ele formând osul sacru care este foarte rezistent la efort.

Din gaura trei sacrala porneşte nervul sciatic, care este cel mai lung nerv al corpului, mergând pe partea mijlocie a feselor, mijlocul coapsei, faţa posterioară a gambei, până la calcaneu. El se inflamează foarte uşor din cauza eforturilor depuse de coloana lombară, fiind frecvent tratat prin masaj şi proceduri de BFT.

Tot aici intră şi regiunea coccigiană (patru-cinci vertebre rudimentare, sudate intre ele formând coccisul).

Această regiune lombosacrală este învelită de muşchii: pătratul lombar şi lomboidul, muşchii proprii ai coloanei lombosacrale, partea sacrală a muşchilor fesieri, psoasul iliac, ileocostalii şi spinalii care formează masă comună cu marii dorsali.

Această regiune fiind foarte des solicitată de eforturi, dă posibilitatea inflamaţiei inserţiilor musculare prin contracturi musculare, iar la coloana vertebrală lombară apar deformări ale coloanei (lordoza = accentuarea curburii lombare) şi chiar la unele traumatisme sau trepidaţii se întâlnesc afecţiuni de discopatie, hernie de disc sau lombalgii.

Alţi nervi din această regiune sunt nervii coadă de cal, care prin inflamaţia lor dau inflamaţia cozii de cal.

Tehnica masajului:

Pentru masaj bolnavul este aşezat în poziţie ventrală pe un pat de masaj, întotdeauna se pune o pernă sub abdomen pentru ca musculatura şi coloana sa fie cât mai relaxate.

Se începe cu netezire cu ambele palme pornind de la partea inferioară a feselor, muşchii paravertebrali, lombari până la coastele false, iar a doua netezire se face pe părţile laterale cu terminaţia la T12.

O altă netezire se face pe coloană cu degetele depărtate, începând de la coccis până la T12.

Altă netezire - pornind cu ambele police de  la coccis urmărind muşchii fesieri, care sunt bine dezvoltaţi. Mai există şi netezirea romb - care se face pe muşchii pătratului lombar şi romboizi, înainte de netezirea pieptene.

După netezire urmează frământarea – se porneşte de la coccis, cu mână peste mână, urmărind şanţul superior al fesierilor până la creasta iliacă. Tragem apoi palmele mulând din nou pe coastele false către T12, după care se întorc mâinile la 180 de grade şi mulăm din nou pe coastele false până la creasta iliacă, de la care tragem mâinile pe linia superioară a fesierilor către coccis de 5-6 ori.

Urmează frământarea: cu o mână - se porneşte de la partea inferioară a feselor pe paravertebrali, apoi direcţia 2 pe pătratul lombar şi direcţia 3 pe partea laterală a fesierilor şi a psoasului iliac şi o parte din dinţaţi.

Pe aceiaşi direcţie se face şi frământarea cu două mâini şi contratimp.

Geluirea se execută cu două degete depărtate, pornind de la coccis pe coloană către T12 şi cu două degete apropiate pornind de la coccis pe şanţul superior al fesierilor până la creasta iliacă. Altă frământare este ciupitul care se face de fesieri, în cazul când sunt flasci.

Urmează fricţiunea, pe aceleaşi direcţii cu geluirea, care se execută cu degetele apropiate pornind de la coccis la crestele iliace.

Se mai face fricţiunea pe paravertebralii lombari. Pe muşchii fesieri se face fricţiunea cu pumnul.

Kinetoterapia - se fac mişcări pasive; extensia coloanei, ţinem mâna stângă transversal pe coloana lombară şi cu dreapta facem extensia prin vibrare. Extensia se mai face cu mâna stângă pe coloana lombară iar cu dreapta pe deasupra genunchilor bolnavului, executam flexia laterală dreapta şi stânga şi extensie.

Mişcări active – bolnavul se aşează în şezut, face flexia toracelui în faţă, flexia laterală stânga şi dreapta, rotaţie stânga şi dreapta, circumducţie având mâinile în solduri.

· Mobilizarea articulaţiilor (Kinetoterapia)

Este absolut indispensabilă în tratamentul artrozelor. Mişcarea se foloseşte metodic, sub toate formele sale: mişcări active, pasive, active-ajutate şi cu rezistenţă.

Mobilizările pasive se aplică în artroza dureroasă atunci când mişcarea activă este imposibilă sau insuficientă, având drept scop combaterea stazei, edemului şi retracţiilor musculo-ligamentare. 

Mobilizările active sunt indispensabile în reeducare, evitând atrofia musculară şi crescând forţa şi volumul muşchiului normal sau atrofiat. 

Kinetoterapia precoce şi reluarea activităţii de mers, eventual hidrokinetoterapia şi înotul au ca obiective menţinerea tonusului muscular şi a capacităţii aerobice, a mobilităţii coloanei şi a articulaţiilor periferice, precum şi a unei circulaţii sanguine adecvate în segmentul afectat. Exerciţiile iniţiale în plan sagital (flexie - extensie) se aplică în limitele durerilor pe care le produc.

Exerciţiile de extensie sunt începute din poziţie ventrală, în decubit ventral, cu pernă sub epigastru. Se progresează accentuând extensia, respectiv mutând perna sub piept apoi în sprijin pe coate. Se execută mişcări de extensie ale coloanei, precedate de înclinări laterale. Se continuă programul de exerciţii de extensie în ortostatism. 

Prin exerciţiile de extensie se urmăreşte: 

· reducerea durerilor prin scăderea tensiunii în fibrele inelare posterioare, 

· reducerea tensiunii asupra rădăcinii nervului, 

· modificarea presiunii intradiscale 

· retragerea anterioară a nucleului pulpos. 

Exerciţiile de extensie sunt contraindicate în situaţii clinice cu:

• hernii mari sau nefixate;

• hipermobilitate sau instabilitate segmentară;

• tulburări motorii şi senzoriale bilaterale;

• accentuarea semnificativă a durerilor lombare şi a tulburărilor senzoriale radiculare, fără reducerea durerilor radiculare.

Exerciţiile de flexie (exerciţiile Williams) reduc sarcinile compresive în partea superioară a discului şi deschid gaura foraminală. Sunt bine tolerate de majoritatea bolnavilor.

Tracţiunile vertebrale manuale sau mecanice pot fi eficace în sindroamele dureroase discogene, prin reducerea presiunii intradiscale cu 20-30%, întinderile musculare, scăderea forţelor compresive asupra rădăcinilor nervoase prin distanţarea corpilor vertebrali şi prin lărgirea găurii foraminale.

Se mai foloseşte tehnica Hold-relax pe diagonalele Kabat în formele acute sau aceeaşi tehnică cu exerciţii din programul Williams în formele subacute de dorsalgii prin discopatie. 

În formele recurente sau cronice se indică măsuri de profilaxie secundară a coloanei vertebrale, sistematizate în aşa-numita „şcoală a spatelui" (school back).

· Gimnastica medicala

A – Exerciţii indicate de LUCILLE DANIELS de la Universitatea  STANDFORD – SUA.

1. Culcat pe sol, cu genunchii flectaţi, gâtul este întins în ax, bărbia în unghi drept cu gâtul se  caută aplatizarea curburii cervicale; umerii în contact cu solul 

2. Decubit ventral cu braţele pe lângă corp, faţa privind în jos, se ridică capul câţiva cm, de la sol  şi se execută întinderea axială  a gâtului; se roteşte capul când spre umărul stâng când spre umărul drept apoi se lasă capul în jos.

B – Exerciţii pentru mobilizarea coloanei dorsale;

1. din decubit dorsal, cu muşchii flectaţi şi cu braţele întinse lateral se duc genunchii spre piept şi se revine în poziţia iniţială.

2. din poziţie cvadripedă, ridicarea în extensie maximă a membrelor inferioare (alternativ), concomitent cu flectarea membrului superior din cot (alternativ).

3. din poziţie cvadripedă, bolnavul aruncă braţele brusc înainte şi lateral.

C – Exerciţii pentru mobilizarea coloanei lombare;

1. din decubit dorsal se efectuează flexii de gambă pe coapsă, ale coapsei pe bazin, cu fiecare membru inferior şi apoi cu ambele.

2. din decubit ventral  se efectuează repetate extensii ale membrelor inferioare cu genunchii în extensie.

3. din decubit, coloana flectată sau în poziţie ghemuit cu mâinile sprijinite de bară, se execută flexii, extensii ale coloanei lombare, în jurul bazinului.

4. din poziţie şezând, cu genunchii flectaţi se efectuează flexii anterioare ale trunchiului urmate de redresări, membrele superioare fiind extinse.

e) Terapia ocupaţională

  
Terapia ocupationala este o forma de tratament care foloseste mijloace si metode specifice pentru a desvolta , ameliora sau reface capacitatea de a desfasura activitatile necesare vietii individului, de a compensa disfunctii si de a diminua deficiente fizice.

  
Terapia ocupationala indruma indivizi sa se ajute singuri si sa faca ceea ce trebuie, adica ceea ce ii este necesar cu ceea ce au.

 
 Evaluarea reprezinta cel mai important moment pentru terapia ocupationala pentru ca de calitatea ei depinde alegerea mijloacelor si aplicarea tratamentului al carui scop il reprezinta ameliorarea starii de sanatate a lui.

  
Evaluarea in terapia ocupationala difera de celelalte modalitati de evaluare medicala.

 
 La evaluarea initiala participa si familia pacientului, ingrijitorul, medicul, profesorul care l-a trimis precum si alte persoane care-l cunosc bine si pot da relatii privind comportamentul, aptitudini, activitati, infirmitati, hobby-uri.

  
Terapia ocupationala dispune de tehnci, adica parti gestuare extrase din ocupatiile practice umane astfel:

1)Tehnici de baza adica gestualitati extrase din diferite meserii(olarit , prelucrarea lemnului sau fierului, impletituri), pe care orice om fara o pregatire deosebita le poate invata usor si profesa;

2)Tehnici complementare care cuprind intreaga gestualitate sau numai parti din ea, din restul de activitati folosite in serviciile de terapie ocupationala;

3)Tehnici de readaptare sunt cele care serefera la activitatile de autoservire zilnica (spalat, pieptanat, imbracat etc);

4)Tehnici de aplicare in care sunt incluse activitati artistice (desen, pictura, muzica);

5)Tehnici recreative frecvent utilizate in pauzele de lucru sau in timpul liber al bolnavului;

6)Tehnici sportive care constau fie in practicarea integrala a unor ramuri sportive sau numai a unor elemente tehnice accesibile si necesare in acelasi timp recuperarii deficitului functional;

  
Din aceste tehnici specialistul in terapia ocupationala isi alege mijloacele de recuperare in functie de rezultatul evaluarii initiale a bolnavului, mijloace ce vor fi cuprinse in planul general de recuperare in care se va tine seama de diagnostic, stadiul bolii particularitatile de varsta, sex, profesiune etc.

  
Programul de tratament prin mijoacele terapiei ocupationale va trebui sa urmareasca in general realizarea urmatoarelor obiective:

1)Imbunatatirea activitatilor vietii zilnice prin care bolnavul sa-si asigure o independenta in cadrul familiei;

2)Practicarea aceleiasi profesiuni fie si numai cu program redus pentru a-si pastra statutul in societate si o oarecare independenta materiala;

3)Continuarea activitatilor recreative si a hobby-urilor in vederea prevenirii sau combaterii fenomenelor psihice negative(astenii, nevroze)

  
In cadrul sponilozei dorso-lombare, recuperarea functionala prin terapia ocupationala se face fie internare intr-un serviciu specializat fie la domiciliul bolnavului situatie in care acesta va fi instruit cu mijloacele necesare imbunatatirii stari lui de sanatate.

f)Tratamentul balneologic (ape minerale, nămoluri)

 
 Spondiloza dorso-lombară beneficiază mult de tratamentul balnear. Alegerea staţiunii şi individualizarea tratamentului se vor face în funcţie de vârsta bolnavului, de starea neurovegetativă ca şi de bolile asociate.

Putem să indicăm – apele termale simple, uşor radioactive de tipul Felix; apele sărate - iodurate de la Breaza, Olanesti, Govora; heliotermale de la Sovata şi Ocna Sibiului, apele sulfuroase termale de tipul Herculane şi cele atermale de la Govora, Olănesti, Pucioasa, nămolul de tipul celor de la Techirghiol, Eforie, Amara, Sovata, Ocna Sibiului.

Schematic, numărul de băi este de 12-14 pe serie, temperatura este de 37-38 grade Celsius, durata este de 15-20 minute.

Terapia cu nămol acţionează prin cei trei factori cunoscuţi: termic, fizic (mecanic) şi chimic. 

· Techirghiol (şi tot litoralul) care are nămol sapropelic;

· Amara, Sovata, Telega, Bazna, Slănic Prahova (nămoluri de lacuri sărate);

· Vatra Dornei, Borsec, Felix (turbă);

· Govora (nămol silicos şi iodat);

· Geoagiu (nămoluri feruginoase)

Pentru nămol  temperatura  este de 40-44 grade Celsius, durata 30-40 minute. Se asociază cu proceduri fizioterapeutice şi helioterapeutice, de la caz la caz.

In fazele incipiente de boală, ca şi în cele tardive, neînsoţite de complicaţii, putem să indicăm cu succes ungerile cu nămol urmate de băi de Ghiol.

